Kuu ni inu ni ka'an ya jnu'u xa'a,
te ni jnii ichi ya te kua'an ya ñuu Jerusalén.
Kuakivi Iya Jesús ini ñuu Jerusalén
Orre ni kuxajni ya ñuu Betfagé y Betania xajni in xuku xe nani xuku Olivo,
ni tenda'a ya uu tee ka dakua'a jnu'u ya.
Te iña'a ya nu te:
—Kua'an koyo ñuu lu'li xukan,
te orre na xee koyo ndo ki ndani'i ndo in burru xe ndikun ti,
xe ni xe in ñaxivi ta ña'a ga ki kodo ti,
ki ndaji ti te kii koyo ndo ii ti xa'a.
Te nuxe nde in ñaxivi ki nduku jnu'u ña:
“¿Naku ka ndaji ni ti?”,
te ki kuña'a ndo:
“Mestru da ndandi'i ti.”
Ni ka ñe'e koyo nduu tee ka dakua'a jnu'u ya,
te ni ka ndani'i te taka diukan nava'a ni ka'an maa Iya Jesús.
Te nini ka ndaji te burru xukan,
ni kendita maa jito'o ti,
te ikan jnu'u te:
—¿Naku ka ndaji ni ti?
Te ka iña'a te:
—Ka ndaji da ti,
chi maa mestru da ndandi'i ti.
Kuu xe ni ka xee koyo te ii ti nundeku Iya Jesús,
ni ka chonee te tikachi du'nu te xata ti,
te ni ka chindee te maa Iya Jesús xe ni kakodo ya ti.
Xodo ya ti kua'an ya ñuu Jerusalén,
te ni ka tena'a ñaxivi ka xeki tuu i tikachi du'nu i ichi nuu xa'a ya.
Kuu xe vekuxajni ya xe nukuita ka nuu ya nu xuku nani Olivo,
taka ñaxivi ni ka chindikun ña,
ni ka kukuita i ka kana ko'o i ka ita i ka ndachiñu'u i Iyanyosi,
chi ka kudii deen ini i,
xe ni ka ini inuu i xe ni da'a ya kue'e deen milagru.
Te ka ka'an i:
—¡Iya kuñe'nu,
Iya ii deen,
Iya xiñu'u deen veji vijna,
Iya ni tenda'a Iyanyosi o!
¡Jnu'u kuii jnu'u maani na kukuu nde andivi,
te na ndachiñu'u o Iyanyosi
chi maa ya kuu Iya kanuu deen,
Iya ka'nu deen!
Xuka te xeku tee ka ndakuu fariseo xe ka ñunee ka ñundita jna'a te,
me'ñu ñaxivi xukan ka iña'a jna'a te nu Iya Jesús:
—Mestru,
¡ka'an ni nu ñaxivi ka dakua'a jnu'u ni xe na ki kadi xu'u i,
te ma ki kuchi'lu deen ga xu'u i!
Ko iña'a maa Iya Jesús:
—Na kachi jnu'u ndaa da,
nuxe na ki kadi xu'u taka ñaxivi xa'a,
xuka te ki tena'a xuu xa'a ki kana ko'o i.
Orre ni kuxajni vii ya ñuu Jerusalén,
te ni ndakoto ndee ya nitu'u ini ñuu,
ni tena'a ya nda'yu ya,
te ni ka'an ya:
«¡Deen kuu ini ndi xe kuedi vijna di'na dii,
ki kuini ndo nandede ki ndani'i ndo ichi ki kunukoo va'a ndo ii Iyanyosi!
Ko vijna ma ki keku'un ini ndo te ma kuu ki kuini ndo,
chi xiva'a.
Te nu kua'an ga so xejna'a kivi xe kuini ndo jnundo'o,
chi ñaxivi ka kuini u'u nu ndo,
ki ndakuiko nduu i nitu'u xu'u ñuu ndo,
te uni ki ndajna'a i nitu'u xu'u ñuu ndo,
te ki ndajñume'ñu ña i,
te ma ki ni'i ga ndo ichi ki ndee koyo ndo xe ki kunu ndo,
xuka te ki ka'ni ña i.
Ki danaa ña i,
nani maa ndo te dani jna'a de'e ndo,
te ma kundeku ga,
ni xe in xuu xe ki kodo ndi'i jna'a,
chi ñatuu ni ka tuu ini ndo xe ni kii Iya dakaku ña.»